**Z A P I S N I K**

**sa 6. sjednice Županijske Skupštine**

**Virovitičko-podravske županije**

**održane dana 24. listopada 2022. godine**

**Z A P I S N I K**

sa 6. sjednice Županijske skupštine Virovitičko-podravske županije koja je održana 24. listopada 2022. godine u Velikoj vijećnici Županijske skupštine u Virovitici s početkom u 10,00 sati.

PRISUTNI VIJEĆNICI:

1. SANJA KIRIN

2. IVONA PANKAZ

3. MILAN KRMPOTIĆ

4. DRAŽEN KOKORIĆ

5. DINKO BEGOVIĆ

6. IVANKA POSPIHALJ

7. MARINA HOLEC

8. DARIO VRANEK

9. ĐURO RIPLI

10. SMILJA VUJIĆ

11. MATEA MALENJAK

12. DINO PAVOKOVIĆ

13. MAJA JURLINA

14. ZDRAVKO KOVAČEVIĆ

15. MANDICA BOLOBAN

16. IVAN GOJEVIĆ

17. DARKO BOŽIČKOVIĆ

18. VEDRANA FEKETIJA

19. HRVOJE SVODBODA

20. MILE BIĆANIĆ

21. MIRKO BUŠLJETA

22. ŽELJKA ILIJAŠ BARIČEVIĆ

23. LUKA PODNAR

24. MATE VUKUŠIĆ

25. NIKOLINA TOMIĆ

26. MARIJAN ČOP

ODSUTNI VIJEĆNICI: MAJA POJE, BORS ĆALETA – CAR, JOSIP MAREKOVIĆ, DANIJEL BIJUK I PERICA MEDVEDOVIĆ.

Sjednici su osim vijećnika bili nazočni župan Igor Andrović, te zamjenici župana Marijo Klement i Igor Pavković, kao i pročelnici upravnih tijela županije i ravnatelji ustanova kojih je osnivač županija.

Rad sjednice pratili su djelatnici HTV i lokalnih radio postaja.

Sjednicu Županijske skupštine otvorio je predsjednik Županijske skupštine Dinko Begović koji je na početku sjednice pozdravio sve vijećnike, župana Igora Androvića, zamjenike župana Marija Klementa i Igora Pavkovića, pročelnike županijskih službi, te ravnatelje ustanova čiji je osnivač županija, kao i nositelje izrade materijala koji su na dnevnom redu današnje sjednice.

Prozivkom je potom utvrđen kvorum nazočnih vijećnika, te je utvrđeno da je od ukupno 31 vijećnika, današnjoj sjednici nazočno 26 vijećnika. Predsjednik je potom izvjestio vijećnike da je primio obavijest vijećnika ove županijske skupštine gospodina Mile Bićanića u svezi njegova istupanja iz članstva u Socijal-demokratske partije (SDP) i prijelaza u Socijal demokrate, kao i napuštanja Kluba SDP-HSPD.

Predsjednik je upitao ima li prijedloga za izmjenu ili dopunu predloženog dnevnog reda? Budući da nije bilo prijedloga za izmjenu ili dopunu, uslijedilo je izjašnjavanje, te je jednoglasno usvojen sljedeći

**DNEVNI RED:**

AKTULANI SAT

1. Ovjera zapisnika s 5. sjednice Županijske skupštine,

2. Razmatranje Izvješća Mandatne komisije o nastavku obavljanja dužnosti vijećnika na temelju prestanka mirovanja mandata i prestanku mandata vijećnika Županijske skupštine,

3. Razmatranje prijedloga Plana razvoja Virovitičko-podravske županije za razdoblje od 2021. do 2027. godine,

4. Razmatranje prijedloga Odluke o osnivanju Kulturnog vijeća Virovitičko-podravske županije,

5. Razmatranje Polugodišnjeg Izvještaja o izvršenju Proračuna Virovitičko-podravske županije za razdoblje siječanj – lipanj 2022. godine,

6. Razmatranje Izvješća o radu župana za razdoblje siječanj–lipanj 2022. godine,

7. Razmatranje prijedloga Odluke o određivanju pravnih osoba od interesa za sustav civilne zaštite Virovitičko-podravske županije,

8. Razmatranje prijedloga Odluke o izmjeni Odluke o koeficijentima za obračun plaća službenika i namještenika u upravnim tijelima Virovitičko-podravske županije,

9. Razmatranje prijedloga Odluke o pristupanju Virovitičko-podravske županije trgovačkom društvu ELKOMNET d.o.o.,

10. Razmatranje prijedlog Odluke o utvrđenju predmeta poslovanja trgovačkog društva VIROEXPO d.o.o. Virovitica,

11. Razmatranje prijedloga Zaključka o produljenju važenja Programa zaštite zraka, ozonskog sloja, ublažavanje klimatskih promjena i prilagodbe klimatskim promjenama u Virovitičko-podravskoj županiji za razdoblje 2017.-2021. god,

12. Razmatranje prijedloga Zaključka o utvrđivanju prijedloga Dopune prijedloga potreba specijalističkog usavršavanja zdravstvenih radnika u zdravstvenim ustanovama čiji je osnivač Virovitičko-podravska županija za razdoblje 2020.–2024.godine,

13. Razmatranje Izvješća o radu Vatrogasne zajednice Virovitičko-podravske županije za 2021. godinu,

14. Razmatranje Informacije o upisu učenika u prvi razred srednje škole na području Virovitičko-podravske županije u školskoj 2022./2023. godini,

15. Razmatranje Informacije o održanim natjecanjima i smotrama učenika osnovnih i srednjih škola Virovitičko-podravske županije u školskoj 2021./2022.g.,

16. Razmatranje prijedloga Zaključka o pokretanju postupka darovanja nekretnina u svrhu uređenja imovinsko-pravnih odnosa,

17. Razmatranje prijedloga Zaključka o davanju suglasnosti na Odluku Upravnog vijeća Opće bolnice Virovitica o davanju prethodne suglasnosti ravnatelju za zaključivanje:

a) jednogodišnjeg ugovora o nabavi, najmu, pranju i glačanju rublja,

b) jednogodišnjeg ugovora o nabavi posebne skupine lijekova

Potom se prešlo na rad po usvojenom dnevnom redu.

AKTUALNI SAT

MARINA HOLEC – Klub vijećnika HDZ – HSLS – pozdravila je nazočne i slušatelje, te prvo pitanje uputila županu. Obzirom na tri teške pandemijske godine iza nas i ovu energetsku krizu koju svi proživljavamo, a koja se odrazila na poduzetnike i obrtnike, kakvo je stanje na tom području u smislu financijskih pokazatelja? Prihodi, dobit, uvoz, izvoz, plaće…Da li je rastao ili padao broj tvrtki? Koliki je odnos zaposlenih osoba i umirovljenika? Drugo pitanje je za Martinu Jakelić. Na Danima hrvatskog turizma, Slavonija je proglašena za najuspješniju destinaciju ruralnog turizma. O čemu se točno radi i što ta nagrada znači za Slavoniju? Treće pitanje je za ravnatelja ZZJZ „Sv. Rok“ dr. Venusa. Kalendarski smo ušli u jesen pa nas zanima procjena situacije s pandemijom, kao i novim adaptiranim cjepivom protiv bolesti COVID 19? Stiže nam i sezonska gripa pa nas zanima kakve su mogućnosti cijepljenja protiv gripe u kombinaciji sa cjepivom protiv virusa SARS-CoV-2? Provodi se javna kampanja pod nazivom „Reagiram i preveniram“ u sklopu koje se spominje i cijepljenje protiv pneumokokne bolesti.

IGOR ANDROVIĆ – pozdravio je nazočne i slušatelje i istakao da smo prema podacima FINE za poslovnu 2021.g. imali 1259 poduzetnika u trgovačkim društvima,. u odnosu na 2020.g. kada ih je bilo 1222 (+37 poduzetnika ili 3%). U 2021.g. je najveći broj novoosnovanih tvrtki – njih 124, u odnosu na prijašnje godine kada se taj broj kretao oko 90. Za prvih 8 mjeseci 2022.g. broj novoosnovanih tvrtki je već 84. Područna Obrtna komora pokazuje također pozitivan trend rasta broja novih obrta na području VPŽ (1373 aktivna obrta na VPŽ, u odnosu na 2021.g. i 1259 obrta). To je rast za 114 obrta u godinu dana, tj. 9%. Kao velika pomoć HZZZ pokazala se mjera samozapošljavanja. Poduzetnici VPŽ su u 2021.g. ostvarili konsolidiranu neto dobit od 312,2 mln kn što je 328% više u odnosu na 2020.g. U 2021.g. na našoj županiji je sjedište imala 1259 poduzetnika, od kojih je bilo 9410 zaposlenih (u odnosu na prethodnu godinu je povećanje broja zaposlenih za 475 ili 5,3%. Poduzetnici su prošle godine ostvarili ukupne prihode u iznosu od 5,6 mlrd kn (18,4% više u odnosu na 2020.g.). Poduzetnici su prošle godine zabilježili i dobit u iznosu 399 mln kn, što je u odnosu na godinu ranije rast od 48,7%! Gubitak je pao za 55,6% i iznosio je 86,8 mln kn. Konsolidirani financijski rezultat – neto dobit bi bila 312,2 mln kn (4 puta više ili 325% u odnosu na prethodnu godinu). Izvoz je porastao za 25,7% na1,3 mlrd kn, a uvoz je pao za 6,2% na 328,2 mln kn. Ostvaren je trgovinski suficit od 1,01 mlrd kn što je čak 41,3% više u odnosu na 2020.g. Prosječna mjesečna neto plaća kod pravnih osoba prema Državnom zavodu za statistiku za drugi kvartal je 6.557,00 kn što je povećanje u odnosu na 2021.g. za 8,4% . Broj zaposlenih u VPŽ u II kvartalu 2022.g. je 24000, što je porast. Odnos osiguranika i broja korisnika mirovine u VPŽ za II kvartal 2022.g. iznosi 1,12 zaposlenika u odnosu na broj umirovljenika što nas svrstava na 16, mjesto po županijama u RH. Na razini RH taj odnos je 1,33. Detaljne informacije o stanju gospodarstva VPŽ donijet ćemo na sljedećoj Županijskoj skupštini kada ćemo raspravljati o stanju gospodarstva VPŽ. Obzirom na pozitivne trendove i najavljene privatne i javne investicije, nadamo se da će se isti trend nastaviti i u narednom razdoblju!

MARTINA JAKELIĆ – pozdravila je nazočne i istakla prekrasne vijesti sa Dana hrvatskog turizma iz Šibenika (najveći skup turističkih djelatnika RH). Nagrada za najuspješniju destinaciju ruralnog turizma pripala je Slavoniji, a u ime svih pet slavonskih županija, Vukovarsko-srijemske, Osječko-baranjske, Brodsko-posavske, Požeško-slavonske i Virovitičko-podravske, koje čine "Slavoniju", preuzeo je virovitičko-podravski župan Igor Andrović. Prvi puta smo kroz klaster Slavonija prijavili svih 5 županija istoka RH, kao jedinstvenu destinaciju s ciljem da predstavimo Slavoniju kao destinaciju koja nudi bogatu turističku ponudu, prirodnu i kulturnu baštinu i enogastronomiju. Sukladno Sporazumu o projektnoj suradnji klaster Slavonija provodi zajedničke projektne aktivnosti od 2019.g., a naša suradnja na promociji traje već više od 10 godina. Slavonija je postala idealna destinacija za odmor različitih dobnih skupina i afiniteta, a prirodne ljepote dio su ponude istoka RH. Veliku ulogu u stvaranju ove nove turističke slike Slavonije imala je VPŽ na čijem je području izravnih ulaganja u sektor turizma posljednjih 10-ak godina više od 450 mln kn gdje smo kroz obnovu kulturne i prirodne baštine, te stvaranjem novih sadržaja i motiva dolazaka zaista učinili veliki iskorak. Zahvaljujući javnim investicijama obnovljeni su i stavljeni u funkciju turizma dvorci Pejačević, Janković, kurija Janković i kurija Drašković, rodna kuća Petra Preradovića, a stvoreni su i novi interpretacijski centri (Geo-info centar Voćin, epicentar sequoia Slatina, Centar za posjetitelje Križnica, TIC Klopotec, Kuća čaja u Špišić Bukovici). Neki od tih projekata još su uvijek u nastanku, a u tijeku provedbe su i dva velika projekta – obnova dvorca Janković u Cabuni i TRC „Jezero-Hercegovac-Ružica grad). Uvijek bude pitanja zašto se toliko ulaže u turizam, pa je važno istaknuti da je ulaganje u turizam izravno ulaganje u gospodarstvo! Turizam je grana koja integrira poljoprivredu, ugostiteljstvo, kulturu, trgovinu, zaštitu okoliša, preradu, IT sektor. Težimo sustavu koji će sve integrirati i u konačnici stvoriti doživljaj. Konstantnim ulaganjem i podizanjem kvalitete ukupne turističke ponude Slavonija danas uspješno ispunjava želje i najzahtjevnijih gostiju! Povezivanjem svih turističkih usluga i proizvoda na malom području možete posjetiti stare gradove, dvorce i utvrde, isprobati vrhunska vina, tradicionalnu i prepoznatljivu gastronomiju, kulturnu i prirodnu baštinu, te čuti objedinjenu priču o životu i vrijednostima na našem području od prošlosti pa sve do danas. Nagrade su potvrda uspjeha čitave destinacije, a destinaciju Slavonija danas prepoznaju i turisti, ali i struka koja dijelove sadržaja i ponude na našoj destinaciji ističe kao primjere najbolje prakse u nacionalnom kontekstu. Kao destinacija smo na putu ispravnog turističkog razvoja i stvaramo pravu turističku priču koja će u budućnosti imati još veći značaj kada se dovrše svi projekti koji su sada u fazi provedbe, ali i oni koji su u planu.

DR. MIROSLAV VENUS – pozdravio je nazočne i slušatelje i istakao da je situacija sa koronom povoljnija nego što je bila u prethodnom razdoblju, no to ne znači da virus nije i dalje prisutan u suživotu sa svima nama. Kako bismo si povećali šanse da pobijedimo u toj borbi, odnosno da smanjimo rizik, na prvom mjestu je cijepljenje koje je jedno od najvećih ljudskih dostignuća u povijesti čovječanstva. Posebno sada kada je dostupno adaptirano cjepivo protiv korone. Ono za razliku od prethodnih cjepiva u sebi sadrži antigene na wuhanski originalni soj, ali i na podvarijante omicron soja sars korona 2 virusa. Razlikujemo cjepiva koja sadrže uz originalni wuhanski soj antigene na **BA.1 i na BA.4, odnosno BA.5.** Preporučujem svima koji se još nisu „busterirali“ (docijepili), da to učine što prije. To cjepivo je registrirano za docjepljivanje. Mi u ZZJZ u Virovitici cijepimo svaki utorak i četvrtak od 8-11 sati, a u ZZJZ u Slatini svaku srijedu od 8-11 sati. Jesen je i dolazi i sezonska gripa. Prema podacima kojima raspolažemo na južnoj hemisferi u Australiji su imali intenzivniju epidemiju influence (gripe), posebno kod hospitaliziranih onih gdje je dokazano da se baš radi o gripi. Najveći broj oboljelih javio se mjesec do mjesec i pol ranije u odnosu na petogodišnji prosjek. Usporedimo li to s podacima za našu hemisferu, a sigurno nam daje smjer kretanja, možemo očekivati također intenzivniju epidemiju gripe. Tim prije što više nema mjera kojima smo se služili kako bismo spriječili širenje kovida, a koje su pomogle da nema toliko kontakta sa virusom. kada dođemo u kontakt sa virusom, ako nismo zaštićeni i cijepljeni, može doćo do težeg oboljenja, posebno kod osjetljivijih skupina ljudi. Cijepljenje se može provesti istodobno, tj. jednim dolaskom u ZZJZ u navedene termine, možete se cijepiti istodobno u jednu nadlakticu sa cjepivom protiv kovida, a u drugu sa cjepivom protiv gripe. Krenuli smo sa nacionalnom kampanjom „Reagiram i preveniram“ koja se odnosi na mogućnost nastanka pneumokokne infekcije koja može kod osjetljivijeg dijela populacije uzrokovati invazivnu pneumokoknu bolest koja može završiti sa meningitisom, upalom pluća – znači po život opasnim stanjem. Kampanja je krenula sa nacionalne razine od HS dijabetičkih udruga, pa se dijabetičari i osjetljiviji dio populacije mogu obratiti nama u Zavod ili svom izabranom liječniku kako bi se zaštitili cijepljenjem. Nakon svih ovih iskustava vrijeme je da konačno shvatimo i krenemo brinuti o svom vlastitom zdravlju, a ne kao do sada, tek kada se razbolimo!

MATE VUKUŠIĆ - klub SDP – HSPD - pozdravio je nazočne i predstavnike medija istakao da ima pitanje za pročelnicu Garaj u vezi izvršenja Proračuna (mada je to na dnevnom redu). Pomoći države odnosno fondova EU izvršeni su sa 18,47% i od predviđenih 106 mln iskorišteno je 19!? Molim kratko pojašnjenje što je i za čega iskorišteno, a za što nije. Te da li će to biti u drugoj polovici godine ili ne? Drugo pitanje odnosi se na brzu cestu. Dana 8. srpnja 2021.g. zamjenik župana je rekao citiram: „Suludo je danas govoriti o brzoj cesti koja život znači“, a čekamo je 20 godina i uskoro kreće s radovima. Dana 14.12. župan Andrović je rekao da radovi počinju vjerojatno u veljači 2022.g. Dana 10. ožujka pročelnica Hegedušić je rekla da će se sve brzo rješavati jer je to cesta od nacionalnog značaja, uključeni su saborski zastupnici koji aktivno rade na rješavanju papira i to će vrlo brzo biti gotovo. Dinamika rješavanja imovinsko-pravnih odnosa ide vrlo brzo, te bi to moglo početi dolaskom ljepšeg vremena! Do 7. lipnja to lijepo vrijeme još nije stiglo, a ni do sada, mada je neuobičajeno toplo za listopad! Zamjenik župana g. Klement je rekao da je podnesen zahtjev za izvlaštenje i imamo dokazan pravni interes. U drugom dijelu svog obraćanja rekao je 23. veljače 2022.g. sve predano, osim dokazanog pravnog interesa, a što je najbitnije!? Da li imamo dokazan pravni interes ili nemamo? Dvadeset godina brzu cestu koristite u predizborne svrhe, a još je nema na vidiku! Imate li konkretne informacije kada bi počelo izvođenje radova? Premijer je nedavno u Bjelovaru rekao da bi ta cesta bila od Farkaševca do Bjelovara samo s po jednim trakom. Da li je to točno?

DINKO BEGOVIĆ – na prvo pitanje upućeno g. županu potpuniji odgovor može dati pročelnica pa ju molim za riječ.

ANKICA GARAJ – pozdravila je nazočne i slušatelje i istakla da je ukupan Proračun bio planiran u iznosu 730.600.000,00 kn. U I polugodištu prihodi su ostvareni sa 33%, a rashodi 44%. Za pola godine realizacija je dobra jer znamo da se većina stvari rješava u drugom dijelu godine. Dok se provedu postupci nabave, realiziraju radovi, podnesu zahtjevi i dok nam netko to odobri, to uglavnom bude u drugom dijelu godine. U prvom dijelu godine uglavnom se realiziraju stvari koje se nasljeđuju iz prethodne godine i koji su u kontinuitetu. Naši izvorni prihodi vrlo su mali i samo s njima ne bismo mogli puno napraviti. Opći prihodi i primitci županije iznose 44 mln kn, toliko su planirani, a tu je sadržano i 8,6 mln kn za preuzete poslove Ureda državne uprave. Moramo se osloniti na pomoći i zato nominiramo sve što možemo. Doznake sredstava na ime pomoći kasne i slabo su ostvarene. Kontinuirano idu sredstva za prijevoz učenika SŠ, za osiguravanje projekta školske prehrane za djecu u riziku od siromaštva, projekti pomoćnika u nastavi, refundacije troškova ukopa hrvatskih branitelja, subvencija kamata od strane Ministarstva gospodarstva, Min. znanosti uključilo se sa opremanjem PŠ Kladare, tu je i doznaka za izgradnju PŠ Vukosavljevica, u navedene projekte uključile su se i Općine Pitomača i Špišić Bukovica, u tijeku je projekt Centar za kulturu zdravlja dvorac Janković u Cabuni, Centar za podršku, savjetovanje i osnaživanje, sustavi za navodnjavanje redovito kasne (Kapinci-Vaška II faza je izveden 98%, a tek neki dan smo dobili predujam! Nije nam lako što kasne sredstva, no u konačnici ona dođu, a mi tražimo načine kako to premostiti. Veliki projekt je i razvoj širokopojasnog interneta koji još nije u fazi da možemo podnijeti velike zahtjeve i korigirat ćemo to rebalansom. Prihode za koje smo podnijeli zahtjeve očekujemo.

MARIJO KLEMENT – pozdravio je nazočne i slušatelje i istakao da se može složiti da radovi idu jako sporo. Niz godina na Županijskoj skupštini pričamo o početku radova na „Cesti koja život znači“ za ovaj kraj i ovu županiju. Svaki dan se radi tempom kojim možemo. Naša županija ne izdaje građevinsku dozvolu, nego sudjeluje u postupku rješavanja imovinsko-pravnih odnosa koji su riješeni. Imamo dokaz pravnog interesa za trasu koja se prostire kroz VPŽ. Cijela dionica podijeljena je u IV faze i sada se za fazu III (dionica Virovitica-Špišić Bukovica koja je podijeljena u 4 etape koje su na e-konferenciji i u fazi smo prikupljanja suglasnosti za izdavanje građevinske dozvole. Projektna dokumentacija je gotova, imovinsko pravni odnosi su riješeni, proveden je postupak natječaja za izvođača radova (imali smo dva – jedan za čvorišta, drugi za cestu) i čekamo građevinsku dozvolu. Trasa je ogromna, bilo je puno rješavanja imovinsko pravnih odnosa i uvijek se može nešto zakomplicirati pa neću o datumima govoriti. E konferenciju je objavilo Ministarstvo prostornog uređenja, graditeljstva i državne imovine, dan je popis javno upravnih tijela koja trebaju izdati suglasnosti i svakodnevno smo u kontaktu s njima kako bi se izdale potvrde na glavni projekt. Na trasi se vrše arheološka istraživanja, a mi čekamo početak radova. Radovi su od Bjelovara k nama krenuli, a naš cilj je bio da i mi pokrenemo radove iz Virovitice kako bi se spojili s Bjelovarom, odnosno Zagrebom. Zamolio bih sve vas za pomoć kako bi se suglasnosti izdale što prije, a sve drugo je spremno za početak radova! Istina je da se cesta radi s dva kolnička traka, ali projektna dokumentacija i kompletno izvlaštenje je napravljeno za cestu sa četiri kolničke trake vrijednosti oko 2 mlrd kn. Brzina kretanja vozila bila bi oko 100 km/h pa bi put do Zagreba trajao sat vremena! I mi bismo bili zadovoljniji da se krene odmah sa 4 trake, ali financijska studija izvodljivosti govori da nemamo potreban broj vozila u prometu za to. Bitno je da krenemo i s dva traka, zaobiđemo sela te da napokon radovi krenu.

MATE VUKUŠIĆ – zahvaljujem pročelnici na odgovorima i pretpostavljam da troškovi o kojima je govorila za školstvo, zdravstvo i sl. da su u 106 mln kn pomoći. Da li su to sredstva iz DEC-a? Ako nisu, u redu. Po pitanju ceste slažem se s vama što ste iznijeli. Rekli ste toliko stvari koje su do sada bile nepoznanica, da li o tome niste htjeli govoriti, a znali ste? Ivo Sanader je 2007.g. obećao auto cestu na toj dionici, a sada čujemo da neće biti ni brza cesta s 4 traka?! Od kojeg je datuma dokument koji imate kod sebe? (G. Klement je iz klupe odgovorio 4.10.22.g., op.a.). Za to tek trebate dobiti suglasnost, tražili ste pomoć i pomoći ćemo, mada nemamo nikoga, a vi imate saborske zastupnike g.Đakića i gđu. Bedeković! Mi na žalost nemamo svojih zastupnika, pa vam ne možemo pomoći osim sa strane. Čudi me što se već 8 godina obećava početak brze ceste, a vi s 4. listopada imate popis koje suglasnosti trebate ishoditi, a u 12. mjesecu smo ovdje čuli da će brza cesta početi s radovima u veljači? A tih papira nije bilo?! Da ima vremena pitao bih koliko ima priključenih na sustav navodnjavanja Kapinci-Vaška! Nadam se da nisam bio predug.

DINKO BEGOVIĆ – zahvaljujem, niste bili predugi, ali sve vijećnike molim da pitanja na aktualnom satu ne budu vezana uz točku dnevnog reda! Izvršenje proračuna imamo na dnevnom redu pa pitanje nije trebalo biti na aktualnom satu. Bili smo tolerantni.

MARIJO KLEMENT – da ne ispadne kako se nije ništa radilo moram istaći da je ovo završna faza! U postupku smo ishođenja dozvole! Ovo je završna faza, pozvana su javno upravna tijela i imaju 15 dana da se očituju. Ako se ne očituju, smatra se da su suglasni sa predmetnim zahvatom u prostoru, a to je izgradnja brze ceste! Nakon ovoga jedini dokument je izdavanje akta za građenje!

IGOR ANDROVIĆ – i mi smatramo da sve ide sporo, ali to je tako. Uz svu pomoć naših saborskih zastupnika, kao i svih naših ljudi u Zagrebu, procedure se moraju poštivati. Projektira se četiri traka, no prva faza izvođenja je s dvije trake. Slično je bilo i sa Istarskim ipsilonom gdje su već napravljene 4 trake i Istra to i zaslužuje. Nakon izgradnje dvije trake, promet će pokazati potrebu i vjerujem da ćemo imati i cestu s 4 traka. Za početak uveliko će pomoći i cesta s dvije trake i ubrzati dolazak u Zagreb, kao i na našu županiju, a time i razvoj gospodarstva naše županije! Kod sistema navodnjavanja Kapinci-Vaška preko 60% zemlje se navodnjava. Ima preko 20 korisnika, a mi sa sustavom navodnjavanja ne stajemo i uskoro se druga faza Kapinci-Vaška završava (99% radova je napravljeno). Do kraja godine trabamo imati građevinsku dozvolu za sustav navodnjavanja Lukač, Đoltu II, projektiramo sustav navodnjavanja i za istočni dio županije, Zdence, Crnac, Čađavicu, Čačince. Poljoprivrednici su pokazali interes i kroz nekoliko godina imat ćemo navodnjavanih 10000 ha na VPŽ. Klimatske promjene su svake godine sve gore i interes je sve veći. Ove godine smo u kolovozu proglasili elementarnu nepogodu sušu, pa oni koji su imali sustav navodnjavanja nisu bili oštećeni! Kada nam netko da 100% sredstava, to nećemo odbiti!

HRVOJE SVOBODA - Klub vijećnika DP – MOST - HSU-SU –ZELENA LISTA – pozdravio je nazočne i istakao da imamo masu lijepih projekata, no zadnji popis stanovništva govori da imamo pad od 14000 stanovnika na VPŽ. Tko će sudjelovati u tim projektima i raditi? Nestat će nam radna snaga! Stoga apeliram na župana da svojim utjecajem kod nadležnih pomogne. Ekonomske migracije su bile oduvijek, no uloga županije i lokalnih samouprava je baš to da stanovništvu osigura infrastrukturu kako bi ostalo ovdje živjeti i raditi. Što će se poduzeti po tom pitanju jer je to gorući problem. Imamo naselja koja broje nula stanovnika! Po pitanju pada broja stanovnika potrebno je poduzeti mjere koje neće biti popularne, a to je preslagivanje lokalne samouprave! imat ćemo višak općina koje će trebati ukinuti jer nemaju svrhu! Nema broja stanovnika! Drugo pitanje odnosi se na stranačko kadroviranje. Nedavno smo imali smjenu ravnatelja Učeničkog doma Staniše Žarkovića koji je na to mjesto došao jer je bio iz redova koalicijskog partnera SDSS-a. Izašao je novi natječaj jer on više nije odgovarao i izabrana je nova ravnateljica. Gospodin je podnio tužbu te je došlo do nagodbe u visini 300.000,00 kn koju smo svi mi (porezni obveznici) platili! Imali smo i slučaj dvije ravnateljice kada se platilo bivšoj ravnateljici OB Virovitica odšteta. Pitanje je do kada?

IGOR ANDROVIĆ – nitko ne može biti zadovoljan rezultatom popisa stanovništva, no obzirom na šire trendove, taj rezultat nije neočekivan! Negativni prirodni priraštaj tj. razlika između broja rođenih i umrlih je oko 165000 na razini RH. Uz to i iseljavanje iz RH gotovo je 400000 stanovnika manje na razini RH! Taj negativni trend nije ništa novo jer nas to prati već 70 godina. Imamo podatak da se 1948.g. rađalo se 95000 djece, a 2021.g. samo 35000! Znamo i da se 2013.g. dogodio veliki odljev stanovništva kada je RH ušla u EU. RH je zadnja ušla u EU i polako dostižemo zemlje koje su imale mogućnost korištenja fondova EU, pogotovo vezano za poljoprivredu i gospodarstvo. Što se tiče općina, postoji odluka Vlade RH vezana za funkcionalnu integraciju i spajanje općina. Država je davala sredstva općinama koje bi se funkcionalno integrirale, a mi imamo i primjere na našoj županiji. Neke općine imaju zajedničke pročelnike (pola radnog vremena u jednoj, a pola u drugoj općini). Možda smo i jedini u RH koji smo osnovali jednu Javnu ustanovu za tri vrtića na području županije (općine Čađavica, Čačinci i Crnac). Imaju jednog ravnatelja, jedno računovodstvo i to je primjer kako se općine mogu funkcionalno integrirati. Ono što županija može i što radi, kao i općine, vezano za infrastrukturu koju ste spomenuli i za ostanak ljudi na području naše županije, su izgradnja vrtića (gradi se jedanaesti vrtić!)! To je jedna od mjera za ostanak mladih ljudi u ruralnim područjima. Županija adaptira, ali i otvara nove i Područne škole (Kladare, Vukosavljevica). Vjerujem da time doprinosimo da ljudi u ruralnim područjima imaju iste uvjete kao i u urbanim područjima. Županija kao osnivač zdravstvenih institucija ulaže znatna sredstva u OB Virovitica koja je neki dan proslavila 120 godina postojanja, ali i u domove zdravlja, baš kako bi ljudi u ruralnim područjima imali dostupniju zdravstvenu skrb. Liječnika nedostaje, ali ne samo kod nas. Nedostaje ih u cijeloj RH, no ambulante nisu prazne i imaju liječnike. Po pitanju infrastrukture gradova i općina puno se napravilo, a vidjet ćemo što će nam u budućnosti pružiti Nacionalni plan oporavka i otpornosti 2021.-2026.g. Po pitanju Učeničkog doma ravnateljica je već pet godina na toj funkciji. Tužba je išla ne iz razloga što on nije ravnatelj, nego zato što je dobio otkaz u Učeničkom domu prije dvije godine. O tome me obavijestila ravnateljica, navela razloge i rekao sam joj da sama kao čelna osoba institucije, zajedno sa odborom, donese odluku koja je najbolja za Učenički dom. Imam informaciju da je taj djelatnik izgubio povjerenje ne samo ravnateljice, nego i djelatnika s kojima nije komunicirao. Većina njegovih kolega iz domskog odbora donijela je odluku jer tamo stvari nisu funkcionirale kako su trebale. Došlo je do sudske nagodbe, te je Učenički dom morao isplatiti iznos od 8 mjesečnih plaća. Sredstva su se mogla utrošiti drugačije, ona su bila na računu Učeničkog doma (čini mi se iz njihovih vlastitih prihoda), no odgojno-obrazovna institucija nije samo zgrada i inventar, nego i djelatnici. Vjerujem da je donesena odluka u interesu i učenika iz Učeničkog doma, te funkcioniranja Učeničkog doma.

DINKO BEGOVIĆ – iscrpili smo pitanja po klubovima i imamo još 8 minuta pa dajem riječ Dariu Vraneku koji se prvi javio za riječ.

DARIO VRANEK – pozdravio je nazočne i slušatelje i istakao da ima da pitanja za pročelnicu Martinu Bunić. Na dnevnom redu imamo Informaciju o upisu učenika u prvi razred Srednje škole na području VPŽ pa me zanima ima li nove srednjoškolske programe, te na što upućuje nova Studija stanja na području srednjoškolskog obrazovanja? Koji su projekti iz područja školstva odobreni odlukom o odabiru kroz program ulaganja u zajednicu i na koji način će se oni financirati?

MARTINA BUNIĆ – pozdravila je nazočne i slušatelje i istakla da Odlukom o upisu učenika u VPŽ ove godine odobreno je 836 upisnih mjesta. Imali smo 42 razredna odjela, a isti broj smo i zadržali, ali nam je broj upisanih učenika uvijek manji za stotinjak. To nam se događa svake godine. Kao županija ove godine dali smo suglasnost za nove programe u strukovnoj školi Virovitica za program tehničar nutricionist, u Tehničkoj školi Virovitica za web dizajnera i u SŠ S. Ivšić Orahovica za fizioterapeutski tehničar. Od svih tih programa prošao je samo fizioterapeutski tehničar. Uvjet je da ne trebamo nova zapošljavanja kada tražimo novi program, pa se nadamo da ćemo barem jedan program uvesti svake godine i na taj način privući učenike ne samo sa naše županije, nego i susjednih županija. U rujnu ove godine objavljena je Studija srednjoškolskog obrazovanja koju je za Ministarstvo znanosti i obrazovanja izradio Institut za društvena istraživanja (javno je objavljena na stranicama ministarstva). U Studiji se procjenjuje da ćemo do 2029.g. imati 511 učenika srednjoškolskih programa na VPŽ. To je 200 učenika manje od trenutačnog stanja. Ideja je da idemo na 40% učenika gimnazijskih programa i 60% strukovnih programa. Trenutačno imamo oko 25% gimnazijskih programa, a bili smo na 21%, a ostalo su strukovni programi. U strukovnim programima se pokušavaju vratiti pekar, mesar i zidar zanimanja, a svaki gimnazijski program odnosno razredni odjel poveća barem na 26 učenika. Prema pedagoškom standardu to bi trebalo biti 28. Borimo se da profesionalna orijentacija učenika krene bar od petog razreda osnovne škole i da se učenici preusmjere na kvalitetno strukovno zanimanje, te da samo najbolji idu u gimnazijske programe, kako se učenik gimnazijskog programa ne bi suočio s tim da ipak nije za taj program jer mu je teško pratiti ga. Isto tako pokušavamo učenike upoznati s tim koliko je bitno strukovno zanimanje i koliko mogu imati kvalitetnu budućnost upravo sa strukovnim zanimanjem. Kroz Program ulaganja u zajednicu VPŽ iz područja školstva odobreno je 6 projekata. Dio prijava pisali smo mi (Upravni odjel za obrazovanje i demografiju), a dio RV VIDRA. Dobili smo projekte u vrijednosti 1.445.000,00 kn od čega će oko 750.000,00 kn sufinancirati Ministarstvo regionalnog razvoja, a 695.000,00 kn ostavili smo u proračunu VPŽ za 2023.g. Prošli su nam projekti: OŠ E. Kumičića Slatina, uređenje prilaza PŠ Josipovo, OŠ I.G. Kovačića G. Bazje, obnova sportske dvorane u PŠ Turanovac, OŠ Gradina, sanacija sanitarnog čvora u matičnoj školi, OŠ I.G. Kovačić Zdenci obnova krovišta zamjena salonitnih ploča u matičnoj školi, OŠ Suhopolje, energetska obnova fasade PŠ Cabuna i Učenički dom Virovitica zamjena unutarnje i vanjske stolarije. Tim projektima osigurat ćemo kvalitetniji odgoj i obrazovanje svim učenicima na području VPŽ bez obzira radi li se o matičnoj ili područnoj školi.

DINKO BEGOVIĆ – aktualni sat je istekao pa dajem pauzu od 15 minuta.

Nakon pauze rad je nastavljen po usvojenom dnevnom redu.

**Ad.1. Ovjera zapisnika sa 5. sjednice Županijske skupštine**

Zapisnik je objavljen u materijalima za sjednicu. Primjedbi na isti nije bilo, te je jednoglasno, sa 26 glasova za, bez glasova protiv i bez suzdržanih glasova donesen sljedeći

z a k l j u č a k

**Ovjerava se zapisnik sa** **5. sjednice Županijske skupštine.**

**Ad.2.) Razmatranje Izvješća Mandatne komisije o nastavku obavljanja dužnosti vijećnika na temelju prestanka mirovanja mandata i prestanku mandata vijećnika Županijske skupštine**

Izvješće je objavljeno u materijalima za sjednicu.

O istom je otvorena rasprava.

Budući da se za raspravu nije nitko javio uslijedilo je izjašnjavanje, te je jednoglasno sa 26 glasova za, bez glasova protiv i bez suzdržanih glasova donesen sljedeći

z a k l j u č a k

**Prihvaća se Izvješće Mandatne komisije nastavku obavljanja dužnosti vijećnika na temelju prestanka mirovanja mandata i prestanku mandata vijećnika Županijske skupštine.**

Predsjednik je potom gospođi Mandici Boloban zaželio sretan povratak u skupštinske klupe, a gospođi Maji Vujnović zahvalio na dosadašnjem radu u Županijskoj skupštini.

**Ad. 3.) Razmatranje prijedloga Plana razvoja Virovitičko-podravske županije za razdoblje od 2021. do 2027. godine**

Materijal je objavljen na web stranici županije u materijalima za sjednicu. Nositelj izrade je Upravni odjel za gospodarstvo, poljoprivredu i razvoj u suradnji sa RA VIDROM i drugim sudionicima u izradi, a predlagač župan. Predsjednik je zamolio direktoricu RA VIDRE gospođu Eminu Kovač za kraću uvodnu riječ

EMINA KOVAČ – pozdravila je nazočne i istakla da se radi o iznimno važnom dokumentu za smjer razvoja naše županije u kojem je i Analiza stanja. Dokument je izrađen na malo drugačijoj osnovi nego što je bila ranijih godina, a u skladu sa smjernicama i uputama Ministarstva regionalnog razvoja i fondova EU. U dokumentu je 15 strateških projekata, a neki su i taksativno navedeni kao primjer za pojedinu mjeru, koja se može financirati iz toga programa. Ako se neki projekti ne nalaze u ovom Planu razvoja to ne znači da se oni neće moći financirati, dapače, vodili smo brigu o tome da sve mjere i ciljevi budu koncipirani na način da se svaki pojedini projekt može financirati. Ovaj dokument je usklađen sa Nacionalnom razvojnom strategijom za RH kao najvišim strateškim aktom strateškog planiranja. Partnersko vijeće sastalo se dva puta, a Plan razvoja bio je objavljen na web stranici VPŽ i RA VIDRA-e i sva zainteresirana javnost je mogla dati primjedbe koje smo mi redovno usvajali. malo intervencija je bilo od strane civilnog sektora – naših udruga i svi komentari bili su prihvaćeni te su ugrađeni u ovaj dokument. Dokument važi od 2021.g. do 2027.g. jer je u sklopu njega i Strateška procjena utjecaja na okoliš koja se vezala na 2021.g. Ako imate pitanja, na raspolaganju sam.

MARIJAN ČOP – pozdravio je nazočne i istakao da pozdravlja radove na navodnjavanju, no ova je godina bila strahovito sušna, a ljudi nisu išli na navodnjavanje?! Preko 50% kapaciteta nije iskorišteno. Što se događa? Da li je problem u ljudima ili tehnici?

BOJAN MIJOK – nikada se neće moći navodnjavati 100% površina! To ovisi o kulturama. neke se skidaju u svibnju, neke u lipnju, a najviše se navodnjava kukuruz. Ono ovisi o plodoredu, a poljoprivrednici nemaju opremu za navodnjavanje svega. Prebacuju sustave navodnjavanja i opremu na pojedine parcele, tako je to koncipirano. Navodnjava se oko 60%, a to je prema našim mogućnostima više nego dobro i tome smo se i nadali. Svi veći poljoprivrednici navodnjavaju. Novi Gradac-Detkovac imao je ove godine 5-6 korisnika, no to je tek druga godina navodnjavanja. Za narednu godinu je izašao natječaj za kupovinu opreme za navodnjavanje (potpora je 50-80%), a na terenu provodimo edukaciju. Dobar dio poljoprivrednika je iskazao interes za kupnju te opreme i očekujemo iduće godine još veći postotak navodnjavanja. Ponavljam nije moguće 100%-tno navodnjavanje. Ako do 2030.g. budemo imali 10000 ha pod sustavima navodnjavanja, napravili smo jako dobar posao!

MILE BIĆANIĆ – pozdravio je nazočne i istakao da je ovaj dokument vrlo važan i opsežan na čijoj izradi je radio županijski tim počevši od župana, Partnersko vijeće, predstavnici jedinica lokalne samouprave …Potencirao bih SWOT analizu. Navedene su sve snage i slabosti kao interni čimbenici, a prilike i prijetnje kao vanjski eksterni čimbenici. Korištena je analitička metoda za demografiju, zdravstvo i socijalnu skrb, sport, kulturu i zaista je sve kvalitetno obrađeno. Tu je i gospodarstvo, tržište rada itd. Želi se puno toga dobrog napraviti u navedenom periodu, a ako vi koji ste bili u poziciji niste napravili puno dobrih stvari u prethodnom petogodišnjem planu, volio bih da ovdje jasno pružite jamstva da će te ove dobre stvari, koje su napisane u Planu razvoja, zaista i ostvariti (ili većinu njih!). Ne spominjete najbolniju točku, a to je korupcija odnosno lopovluk koji vlada u našoj županiji. Kako će te to riješiti? Ne riješite li korupciju koja razara, nećete puno napraviti (ostvariti) od ovog Plana razvoja!

DINKO BEGOVIĆ – prekinut ću vas uz opasku da se držite teme i dokumenta o kojem razgovaramo.

MILE BIĆANIĆ – to je Plan razvoja! Cilj nam je da ga usvojimo, a da bismo ga usvojili i da bi vijećnici mogli kvalitetno glasati, moram navesti prijetnje i slabosti!? Mislim da sam vrlo korektan. Konkretno u Planu razvoja smo imali vrlo dobar projekt koji je predstavljen ovdje za govornicom i na višim razinama. To je mljekara i sirana, a za sada je još uvijek buduća?! Da li je problem nabava opreme koja je vrlo skupa? Sirana je bila u projektu Slavonije, Baranje i Srijema, no još uvijek nije započela s radom! U čemu je problem? Možda da izvučemo pouke za projekte koji su navedeni u Planu razvoja do 2027.g. Molio bih pročelnika ili župana da odgovore.

IGOR ANDROVIĆ – i sami ste napomenuli da je Plan razvoja iscrpan dokument koji svojim imenom govori da je plan! To je plan za koji mi vjerujemo da ćemo ostvariti, ali nikada ne možemo biti sigurni. I Proračun je plan, a ostvarimo one mogućnosti koje nam prođu kao projekti. Vjerujem da će nam proći i projekti koji su u Planu razvoja, a većina njih bit će nominirana na fondove EU. Što se tiče korupcije, imate priliku vidjeti da se ova Vlada bori protiv korupcije i da nitko nije pošteđen! Posljednjih godina borba protiv korupcije je na visokom nivou, a vi spominjete našu županiju! Ne znam na što se to konkretno odnosi, no valjda vi znate. Ideja sa siranom krenula je 2012.g., a onda je cijena mlijeka potonula. Imali smo jedan pokušaj sa našom proizvođačkom organizacijom u vrijeme ministra Jakovine. Krenuli smo u ideju izgradnje vlastite sirane, kako bi naši proizvođači mlijeka imali mogućnost prerade. Cijena mlijeka je tada potonula i farmeri nisu mogli vraćati kredite. Na žalost od ideje do realizacije prošlo je dosta vremena, no to nismo mogli napraviti vlastitim sredstvima i čekali smo sredstva Ministarstva ili EU. Projekt je prošao kroz projekt Slavonija sredstvima Ministarstva poljoprivrede i izgradili smo siranu koju smo dali na upravljanje našoj proizvođačkoj organizaciji „Mliječni put“ s kojima smo potpisali nedavno ugovor. Proizvodnja na žalost još uvijek nije pokrenuta i bili smo primorani raskinuti ugovor. Dio nedostaje, ali na ulog od 40 mln kn dio od 200.000,00 kn nije veliki problem, a to su mogli i oni sami dati kao svoj udio za početak proizvodnje! Puno se stvari promijenilo od početka dogovaranja, dio njih više niti nema stoku (krave) i išli smo na raskid suradnje. Uskoro ćemo raspisati novi natječaj i javni poziv i vjerujem da će se netko javiti tko će upravljati tim centrom za istraživanje i razvoj. Dio njega je već pod našim TIC-om, a komercijalni dio treba preuzeti netko drugi tko će prerađivati mlijeko. Uvjet će biti da mlijeko bude sa hrvatskih farmi. Situacija u stočarstvu nije laka, stočara je svakim danom sve manje, no nadam se da će sirana uskoro zaživjeti te da ćemo ovdje imati proizvodnju i zaposlene ljude.

MARIJAN ČOP – u Planu razvoja Centar za gospodarenje otpadom je u planu mada bi bilo kasno i da je već izgrađen! Ako je samo u planu kao i cesta, da se za 30 godina izgradi, onda smo u problemima! Da li se zna lokacija? Europski novac bi mogao dolaziti.

IGOR ANDROVIĆ – detaljnije zna pročelnica Hegedušić, no moje saznanje je da je naša županija najprije pripala Piškornici, nakon toga je izašao podatak da pripadamo Centru za gospodarenje otpadom Šagulje, mada niti jedan nije izgrađen, niti je započeta izgradnja. Grad Virovitica ima plan za izgradnju postrojenja – sortirnice koja bi bila za područje naše županije, gdje bi se sakupljao otpad i sortirao. Otpad koji ne bi mogao biti iskorišten, odvozio bi se na CZGO kojem bi naša županija pripala. Projekt je spreman i u najavi su bespovratna sredstva (10 mln € ) te će grad tu nominirati.

MATE VUKUŠIĆ – tema je bitna za našu županiju, a o tome se raspravljalo i na Odboru za gospodarstvo, poljoprivredu i razvoj. Dobro je elaborirano od strane pročelnika Mijoka i gospođe Kovač. Predsjednik Odbora Gojević je rekao da je to dokument koji je već poslan na raspravu, odnosno čitanje. Obzirom da na taj dokument nismo mogli dodatno utjecati, nismo niti ulazili u dublju analizu i prihvatili smo da to ide danas na dnevni red Županijske skupštine. Dokument kao takav županiji treba, opsežan je, no neću reći da je to popis želja, mada tako često bude. Nadam se da tako neće završiti. Brza cesta je kapitalni projekt i tu sam skeptičan jer ju obećavamo već 20 godina, no vrijeme je da ju konačno napravimo, kako je rekao gradonačelnik Kirin. Bivši ministar Jakovina nije odradio svoj posao, to je činjenica, no nažalost niti jedan ministar poljoprivrede svoj posao nije dobro napravio za poljoprivrednike ove države. Fantastičnu priliku je imao i bivši ministar poljoprivrede Tolušić, ali ju nije iskoristio ili on osobno možda je. U vrijeme Tihomira Jakovine jedino pozitivno je bilo što je mljekarima rekao da cijena mlijeka ne može biti 4,20 kn kako su obećali Čobanković i Šeks pri otvaranja tri ili četiri farme. Ne znam ni da li ikoja od njih i dalje postoji. Ne znam iz kojih mliječnih fondova će doći mlijeko u siranu? Koji kapacitet ima sirana? Mislim da je sirovinski sektor po pitanju mlijeka upitan i kod nas i u širok okolici, te tu ne vidim svijetlu perspektivu. Barem ne u skorije vrijeme. Dodatnih 500.000,00 kn na 40 mln kn nije puno, kako je rekao župan, ali nama nije puno ni 500.000,00 kn odštete bivšoj ravnateljici bolnice M. Peček, a ni 300.000,00 kn za g. Žarkovića!? Narod plaća, ne mi iz svog džepa, no to su novci svih nas! Puno je toga pogotovo u današnje vrijeme kada se moramo pobrinuti da nam bolnica ima dovoljno sredstava za grijanje, vodu, struju…Ipak, bez obzira na nedostatke i skepsu, podržat ćemo Plan razvoja i pratiti izvršavate li obećano jer je to naša zadaća.

Uslijedilo je izjašnjavanje, te je sa 20 glasova za, bez glasova protiv i 6 suzdržanih glasova donesen sljedeći

z a k l j u č a k

**Donosi se Plan razvoja Virovitičko-podravske županije za razdoblje od 2021. do 2027. godine.**

**Ad.4.) Razmatranje prijedloga Odluke o osnivanju Kulturnog vijeća Virovitičko-podravske županije**

Prijedlog Odluke je objavljen na web stranici županije u materijalima za sjednicu. Nositelj izrade je Upravni odjel za obrazovanje i demografiju, a predlagač župan. Uvodno obrazloženje iznio je Ivan Horvat.

IVAN HORVAT – odluka o kulturnim vijećima proizašla je iz odredbe Zakona o kulturnim vijećima, odnosno financiranju javnih potreba što je novost u našem zakonodavstvu. U svrhu provedbe samog Zakona moramo donijeti ovu Odluku koja se temelji na odredbama Zakona, a nakon njenog usvajanja slijedi osnivanje Kulturnog vijeća. Kulturno vijeće imat će 5 članova koji će se izabrati Javnim pozivom. Sudjelujte u predlaganju eventualnih novih članova.

O istom je otvorena rasprava.

Budući da se za raspravu nije nitko javio, uslijedilo je izjašnjavanje, te je jednoglasno sa 26 glasova za, bez glasova protiv i bez suzdržanih glasova donesen sljedeći

z a k l j u č a k

**Donosi se Odluka o osnivanju Kulturnog vijeća Virovitičko-podravske županije.**

**Ad 5.) Razmatranje Polugodišnjeg Izvještaja o izvršenju Proračuna Virovitičko-podravske županije za razdoblje siječanj – lipanj 2022. godine**

Materijal je objavljen na web stranici županije u materijalima za sjednicu. Nositelj izrade je Služba za javne financije, a predlagač župan. O ovom smo već raspravljali na aktualnom satu.

O istom je otvorena rasprava.

Budući da se za raspravu nije nitko javio uslijedilo je izjašnjavanje, te je sa 22 glasa za, bez glasova protiv i 4 suzdržana glasa donesen sljedeći

z a k l j u č a k

**Usvaja se Polugodišnji Izvještaj o izvršenju Proračuna Virovitičko-podravske županije za razdoblje siječanj – lipanj 2022. godine.**

**Ad.6.) Razmatranje Izvješća o radu župana za razdoblje siječanj–lipanj 2022. godine**

Materijal je objavljen na web stranici županije u materijalima za sjednicu. Predlagač je župan.

O istom je otvorena rasprava.

ŽELJKA ILIJAŠ BARIČEVIĆ – pozdravila je nazočne i istakla da je u navedenom razdoblju zaprimljeno 8 zahtjeva za pristup informacijama, te su svi riješeni u roku. Ne piše kako?! Da li su informacije proslijeđene ili su uskraćene onima koji su ih postavili? Možete odgovoriti i u pisanom obliku, ako sada ne znate. Podsjetila bih na kolegu Vukušića koji je rekao da je tražio informacije o utakmici Milanovac-Podgorje i nisam tada to razumjela jer sam bila nova. Sada sve čitam i došla sam do interesantnog dijela gdje su bile i slike i to pozdravljam. Početkom veljače bili ste u Izraelu na studijskom putovanju gdje se stjecalo znanje o dobrim praksama u poljoprivredi. Po dosta stvari smo daleko različiti od Židova – Izraelaca, a to ne mislim u lošem svjetlu. Da li ste od njih naučili kako doći do novca za sve to?! Molim da nam to prezentirate malo opširnije kako bismo vidjeli kako je bilo tamo! Kod praćenja turističkog prometa u razdoblju od 01.01.-30.06. jako biste se iznenadili da znate koliko ljudi (van skupštine) čita materijale. Kod registriranih smještajnih objekata na području VPŽ navodite koliko je ostvareno dolazaka, noćenja, koliko je domaćih, a koliko stranih gostiju itd. Ipak to laiku ne znači baš ništa bez postotka i odnosa na prethodnu godinu. Usporedbom bi se znalo da li je to dobro ili loše. To je dobronamjerna primjedba jer i ja bih to voljela vidjeti za moje istraživanje koje radim.

IGOR ANDROVIĆ – po pitanju pristupa informacijama mi smo svima u roku dostavili tražene informacije, preslike dokumentacije, a tako ćemo raditi i dalje jer nemamo što tajiti. Na svako pitanje koje ima veze s radom županijske institucije i radom djelatnika odgovaramo na vrijeme i dostavljamo sve tražene dokumente. Studijsko putovanje u Izrael organiziralo je Veleposlanstvo Izraela u RH nastavno na projekte sustava navodnjavanja koje provodimo na području VPŽ. Tadašnji Veleposlanik države Izrael NJ.E. Ilan Mor posjetio je našu županiju. Kada je čuo što radimo vezano za sustave navodnjavanja (u čemu su oni najjači – desalinizacijom mora dobivaju pitku vodu, a onda tu otpadnu vodu koriste za sustav navodnjavanja), za županije koje koriste sustave navodnjavanja organizirao je studijsko putovanje u Izrael. Obišli smo njihove najjače tvrtke koje proizvode opremu za sustav navodnjavanja, pokazna polja koja su pod sustavom navodnjavanja i pokupili kontakte vezane za sustave navodnjavanja. Dio njih ima sjedište i u EU te naši poljoprivrednici mogu kupiti potrebnu opremu. Osim slavonskih županija išla je i Međimurska županija, Dubrovačko-neretvanska, sve skupa deset županija. O noćenjima više može reći direktorica TZ, a svake godine bilježimo povećanje i broja noćenja i broja dolazaka u odnosu na prošlu godinu. Svake godine imamo sve više smještajnih kapaciteta i broja kreveta, kao i objekata interesantnih turistima za obilazak. Otvoren je Geo-info Centar Voćin, Centar za posjetitelje Dvorac Janković u Suhopolju, Centar za posjetitelje Križnica, Dravska priča i to je razlog zašto svake godine imamo sve veći broj i dolazaka i noćenja.

MARTINA JAKELIĆ – pozdravila je nazočne i ispričala se na propustu. Svake godine radimo usporedbu i sa 2019.g. koju uzimamo kao referentnu godinu s obzirom da je bila najuspješnija turistička godina ne samo na VPŽ nego i u RH! Ispričavamo se na propustu, no financijske podatke ne možemo mi iznositi jer se najčešće radi o privatnim smještajnim objektima. Jednodnevne posjete ne možemo pratiti, a kod nas u županiji ih ima puno više od posjeta koje završavaju noćenjem. Svi objekti napravljeni na razini visoke kvalitete su popunjeni. To je pokazatelj svima koji nešto rade da se ide na visoku kvalitetu, jer će im to biti iznajmljeno. Koliko to donosi županiji, mi ne možemo procijeniti. Turizam je vrlo integrativna djelatnost koja obuhvaća i poljoprivredu jer se trudimo u sve ono što je županija napravila uključiti upravo lokalne proizvođače da njihovi proizvodi dolaze na stol našem posjetitelju. Tu radimo veliku razliku u odnosu na morske destinacije i turizam gledamo kao priliku da naši domaći ljudi uspiju prodati svoje proizvode, ali i da rade! Ovo ćemo ispraviti za neko sljedeće izvješće, mada tako uvijek radimo.

SANJA KIRIN – pohvalila bih ovo Izvješće. Turistička zajednica je dala svoje izvješće za prošlu godinu u kojem smo mogli naći sve te podatke koje tražite i koji su uvijek u usporedbi s prošlom godinom. Ne može sve biti sadržano u Izvješću o radu župana jer se odnose na prošlih 6 mjeseci! Zove se Izvješće o radu župana jer župan sudjeluje u apsolutno svim procesima, kao i gradonačelnik u gradu. S obzirom da i ja sama sudjelujem u pisanju izvješća, znam što ono nosi i koliko truda treba da se pohvataju svi procesi i sve što se u županiji radilo prošlih 6 mjeseci! To je zapravo izvješće županijske uprave i svih ustanova kojima županija upravlja. Čestitam službama župana jer su to stvarno jako dobro napravile. Izvješće je opširno i opsežno, te pokazuje da se u ovoj županiji jako puno radi! Kad želimo biti zločesti kažemo da nam je županija na dnu statistike, ljestvice, ali nekima je Bog i geografski položaj dao da ne moraju puno raditi, a da su jako visoko! U našoj županiji nije tako, ali zato imamo vrijedne ljude koji jako puno sa županom rade i još jednom im čestitam na tome!

MATE VUKUŠIĆ – upitao bih gospođu Kirin tko su ti zločesti? Masoni, Srbi ili tko već?! U čemu je problem i zašto je loše ako netko kaže da je loše nešto što je loše?! Ne razumijem što ste htjeli reći.

SANJA KIRIN – narodna poslovica kaže da zableji ovca koju kamen pogodi kad ga baciš među ovce. Svatko će se naći u tome što i kada je rekao. Istina je da je naša županija prema nekim statističkim pokazateljima zadnja ili među zadnjima. Ali naša županija s obzirom na situaciju u kojoj jesmo, zbilja sa EU projektima i trudom svih zaposlenih radi jako dobar posao! Ovo je Izvješće o radu župana i ne znam zašto g. Vukušiću imate potrebu postavljati pitanje meni. Mislim da smo oboje u ovom trenutku izvan teme pa se zahvaljujem.

Budući da se za raspravu nije nitko javio uslijedilo je izjašnjavanje, te je sa 17 glasova za, bez glasova protiv i 9 suzdržanih glasova donesen sljedeći

z a k l j u č a k

**Prihvaća se Izvješće o radu župana Virovitičko-podravske županije za razdoblje siječanj – lipanj 2022. godine.**

**Ad 7.) Razmatranje prijedloga Odluke o određivanju pravnih osoba od interesa za sustav civilne zaštite Virovitičko-podravske županije**

Materijal je objavljen na web stranici županije u materijalima za sjednicu. Nositelj izrade je Upravni odjel za gospodarstvo i poljoprivredu, a predlagač župan.

O istom je otvorena rasprava.

Budući da se za raspravu nije nitko javio, uslijedilo je izjašnjavanje, te je jednoglasno sa 26 glasova za, bez glasova protiv i bez suzdržanih glasova donesen sljedeći

z a k l j u č a k

**Donosi se Odluka o određivanju pravnih osoba od interesa za sustav civilne zaštite Virovitičko-podravske županije.**

**Ad. 8. ) Razmatranje prijedloga Odluke o izmjeni Odluke o koeficijentima**

Materijal je objavljen na web stranici županije u materijalima za sjednicu. Nositelj izrade je Služba za poslove župana i opće poslove, a predlagač župan koji je dao i uvodno obrazloženje.

IGOR ANDROVIĆ – ovo je Odluka o izmjenama Odluke o koeficijentima za obračun plaća službenika i namještenika u upravnim tijelima Virovitičko-podravske županije. Predlažemo da se koeficijenti pojedinim djelatnicima podignu za 0,10 jer nisu dizani od 2010.g. Dosta djelatnika, pogotovo mlađih, odlazi u privatni sektor. Vlada RH gotovo svakih pola godine diže plaće državnim službenicima i namještenicima, a mi koeficijente nismo dirali 12 godina! Ovo će biti možda 200,00 kn na plaću djelatnika, a plaće dužnosnika, pročelnika i pomoćnika pročelnika se ne povećavaju.

O istom je otvorena rasprava.

Budući da se za raspravu nije nitko javio, uslijedilo je izjašnjavanje, te je jednoglasno sa 26 glasova za, bez glasova protiv i bez suzdržanih glasova donesen sljedeći

z a k l j u č a k

**Donosi se** **Odluka o izmjeni Odluke o koeficijentima za obračun plaća službenika i namještenika u upravnim tijelima Virovitičko-podravske županije.**

**Ad.9) Razmatranje prijedloga Odluke o pristupanju Virovitičko-podravske županije trgovačkom društvu ELKOMNET d.o.o.**

Materijal je objavljen na web stranici županije u materijalima za sjednicu. Nositelj izrade je Upravni odjel za gospodarstvo i poljoprivredu, a predlagač župan.

O istom je otvorena rasprava.

Budući da se za raspravu nije nitko javio, uslijedilo je izjašnjavanje, te je jednoglasno sa 26 glasova za, bez glasova protiv i bez suzdržanih glasova donesen sljedeći

z a k l j u č a k

**Donosi se Odluka o pristupanju Virovitičko-podravske županije trgovačkom društvu ELKOMNET d.o.o.**

**Ad. 10.) Razmatranje prijedloga Odluke o utvrđenju predmeta poslovanja trgovačkog društva VIROEXPO d.o.o. Virovitica**

Materijal je objavljen na web stranici županije u materijalima za sjednicu. Nositelj izrade je Upravni odjel za gospodarstvo i poljoprivredu, a predlagač župan. Uvodnu riječ podnio je pročelnik Bojan Mijok.

BOJAN MIJOK – pozdravio je nazočne i istakao da smo svjedoci energetske krize koja nas je pogodila ove godine. Cijene energenata porasle su drastično i jedino rješenje koje možemo ponuditi je prebacivanje na alternativni izvor energije, a jedno od toga su solari koje možemo postaviti i ostvarivati prihod. VIROEXPO d.o.o. je zahvaljujući Ministarstvu poljoprivrede dobio halu čija površina krova iznosi oko 6000 m² i u srednjoročnom planu imamo izgradnju solarne elektrane 1,2 MW. Proizvodnjom energije mogli bismo ublažiti udare za sve naše institucije koje imaju problem s cijenom energenata. Poznato vam je da smo vlasnici sunčane elektrane Medinci koju je VIROEXPO dobio na upravljanje. Porastom cijene energije ostvarujemo značajne prihode koje ćemo dati na raspolaganje našoj županiji. Da bismo sve to mogli potrebno nam je u sudskom registru dodati ove djelatnosti, a za to nam je potrebna vaša suglasnost!

O istom je otvorena rasprava.

Budući da se za raspravu nije nitko javio, uslijedilo je izjašnjavanje, te je jednoglasno sa 26 glasova za, bez glasova protiv i bez suzdržanih glasova donesen sljedeći

z a k l j u č a k

**Donosi se Odluka o utvrđenju predmeta poslovanja trgovačkog društva VIROEXPO d.o.o. Virovitica.**

**Ad.11) Razmatranje prijedloga Zaključka o produljenju važenja Programa zaštite zraka, ozonskog sloja, ublažavanje klimatskih promjena i prilagodbe klimatskim promjenama u Virovitičko-podravskoj županiji za razdoblje 2017.-2021. godine**

Materijal je objavljen na web stranici županije u materijalima za sjednicu. Nositelj izrade je Upravni odjel za graditeljstvo, zaštitu okoliša i imovinsko pravne poslove, a predlagač župan.

O istom je otvorena rasprava.

Budući da se za raspravu nije nitko javio, uslijedilo je izjašnjavanje, te je jednoglasno sa 26 glasova za, bez glasova protiv i bez suzdržanih glasova donesen sljedeći

z a k l j u č a k

**Donosi se**  **Zaključak o produljenju važenja Programa zaštite zraka, ozonskog sloja, ublažavanje klimatskih promjena i prilagodbe klimatskim promjenama u Virovitičko-podravskoj županiji za razdoblje 2017.-2021. god.**

**Ad 12.) Razmatranje Zaključka o utvrđivanju prijedloga Dopune prijedloga potreba specijalističkog usavršavanja zdravstvenih radnika u zdravstvenim ustanovama čiji je osnivač Virovitičko-podravska županija za razdoblje 2020. – 2024. godine**

Materijal je objavljen na web stranici županije u materijalima za sjednicu. Nositelj izrade je Upravni odjel za zdravstvo, branitelje i socijalnu skrb,a predlagač župan. Zaključak je razmotrio i prihvatio i Odbor za društvene djelatnosti.

O istom je otvorena rasprava.

Budući da se za raspravu nije nitko javio, uslijedilo je izjašnjavanje, te je jednoglasno sa 26 glasova za, bez glasova protiv i bez suzdržanih glasova donesen sljedeći

z a k l j u č a k

**Donosi se** **Zaključak o utvrđivanju prijedloga Dopune prijedloga potreba specijalističkog usavršavanja zdravstvenih radnika u zdravstvenim ustanovama čiji je osnivač Virovitičko-podravska županija za razdoblje 2020. – 2024.**

**Ad.13.) Razmatranje Izvješća o radu Vatrogasne zajednice Virovitičko-podravske županije za 2021. godinu**

Materijal je objavljen na web stranici županije u materijalima za sjednicu. Nositelj izrade i predlagač je Županijska Vatrogasna zajednica.

O istom je otvorena rasprava.

Budući da se za raspravu nije nitko javio, uslijedilo je izjašnjavanje, te je jednoglasno sa 26 glasova za, bez glasova protiv i bez suzdržanih glasova donesen sljedeći

z a k l j u č a k

**Prihvaća se Izvješće o radu Vatrogasne zajednice Virovitičko-podravske županije za 2021. godinu.**

**Ad.14.) Razmatranje Informacije o upisu učenika u prvi razred srednje škole na području Virovitičko-podravske županije u školskoj 2022./2023. godini**

Materijal je objavljen na web stranici županije u materijalima za sjednicu. Nositelj izrade je Upravni odjel za obrazovanje i demografiju, a predlagač župan. Informaciju je razmotrio i prihvatio Odbor za društvene djelatnosti.

O istom je otvorena rasprava.

MILE BIĆANIĆ - dio pitanja bio je na aktualnom satu, no ponovit ću. To je radio Institut za istraživanja u Zagrebu. Na osnovu toga nalaza imamo usporedni prikaz promjene veličina srednjoškolske upisne kohorte između 2013.g. i 2021.g., odnosno 2021.g. i 2029.g. U 2021.g. mi bi imali upisano 720 učenika, a projekcija je za 2029.g. više nego katastrofalna jer se očekuje upisa samo 542 učenika! Na nama je da pokušamo nešto napraviti kako to ne bi bilo baš tako. U zaključku piše da takav demografski pad i pad broja učenika prouzročit će još veću glad za radnom snagom na svim razinama. Sve projekcije ukazuju da će se takav trend oskudice učenika nastaviti u doglednoj budućnosti, čak i u slabljenju emigracije! Dakle čak i uz manje iseljavanja bit će taj problem oko upisa i smanjenog broja učenika. Tržište rada u ekspanziji neće se moći zadovoljiti školovanjem domicilnog stanovništva, što je posljednjih godina vidljivo iz snažne radne emigracije državljana trećih zemalja sa osnovnom i srednjom razinom kvalifikacija. Ispričavam se na oduzetom vremenu, no pitanje je više nego značajno i čim prije treba sazvati tematsku sjednicu jer je to problem svih nas!

MARTINA BUNIĆ – rekli ste da je to problem cijele RH, a ne samo Virovitičko-podravske županije. Mi neprestano spominjemo broj novoizgrađenih vrtića, a o tome je govorio i župan. Radili smo i analizu broja korisnika vrtića u odnosu na prošlu godinu i imamo 139 korisnika vrtića više. U osnovnim školama zadnjih 10 godina smo padali između 2-3%, a ove godine je to 1,9% što znači stotinjak učenika. Do sada smo imali od 200 do 300 učenika u padu. Sva djeca iz vrtića i učenici osnovnih škola moraju postati učenici srednjih škola i novim atraktivnim programima pokušavamo privući učenike, ne samo naše županije, nego i susjednih županija. I dalje ćemo raditi na tome, a imamo i stipendiranje deficitarnih obrtničkih srednjoškolskih zanimanja. Trenutačno imamo 54 stipendista koji primaju 10 mjeseci stipendiju u iznosu od 500,00 kn. Velik je broj zainteresiranih i izdvajamo 230.000,00 kn godišnje. I visokoškolske stipendiramo s oko pola milijuna kuna godišnje. Trenutačno imamo 42 stipendista. Zateklo nas je povećanje cijene energenata, novi Kolektivni ugovor gdje se povećao trošak prijevoza zaposlenika, prijevoz učenika OŠ za 10% što je skoro 7 mln kn godišnje, morali smo se odreći sufinanciranja radnih materijala, ali je država osigurala financiranje udžbenika, a jedinice lokalne samouprave su sufinancirale radne materijale za učenike OŠ. Imamo puno mjera, a imamo i primjere gdje nam se obitelji vraćaju (na području Orahovice 2 obitelji). U srpnju donosimo Odluku o ustroju razrednih odjela OŠ i s većim brojem učenika OŠ ona se promijenila. Moramo se boriti mada situacija nije bajna, ali tako je na području cijele RH, a ne samo kod nas.

Budući da se više nitko nije javio za raspravu uslijedilo je izjašnjavanje, te je jednoglasno sa 26 glasova za, bez glasova protiv i bez suzdržanih glasova donesen sljedeći

z a k l j u č a k

**Prima se na znanje Informacija o upisu učenika u prvi razred srednje škole na području Virovitičko-podravske županije u školskoj 2022./2023. godini.**

**Ad.15.) Razmatranje Informacije o održanim natjecanjima i smotrama učenika osnovnih i srednjih škola Virovitičko-podravske županije u školskoj 2021./2022.g.**

Materijal je objavljen na web stranici županije u materijalima za sjednicu. Nositelj izrade je Upravni odjel za obrazovanje i demografiju, a predlagač župan. Informaciju je razmotrio i prihvatio Odbor za društvene djelatnosti.

O istom je otvorena rasprava.

Budući da se više nitko nije javio za raspravu uslijedilo je izjašnjavanje, te je jednoglasno sa 26 glasova za, bez glasova protiv i bez suzdržanih glasova donesen sljedeći

z a k l j u č a k

**Prima se na znanje** **Informacija o održanim natjecanjima i smotrama učenika osnovnih i srednjih škola Virovitičko-podravske županije u školskoj 2021./2022.g.**

**Ad.16.) Razmatranje prijedloga Zaključka o pokretanju postupka darovanja nekretnina u svrhu uređenja imovinsko-pravnih odnosa**

Materijal je objavljen na web stranici županije u materijalima za sjednicu. Nositelj izrade je Služba za pravne poslove i lokalnu samoupravu, a predlagač župan. Uvodnu riječ podnio je pročelnik Ivan Horvat.

IVAN HORVAT – u naravi se radi o prostoru tzv. državne ljekarne u gajevoj ulici površine oko 290 m². U postupku rješavanja imovinsko-pravnih odnosa Dom zdravlja je zahtjevom prema Ministarstvu za upravljanje državnom imovinom zatražio da se navedena nekretnina daruje ustanovi tj. Domu zdravlja. Dobili su odbijenicu sa sugestijom da županija traži darovanje navedene nekretnine, te da se ona kasnije da na korištenje ili upravljanje Domu zdravlja. Kako se radi o nekretnini čija je vrijednost puno veća od iznosa kojim može raspolagati župan, Odluku o tome donosi predstavničko tijelo, pa predlažemo donošenje navedenog Zaključka kojim ćemo ići prema nadležnom ministarstvu. Potom slijedi procjena nekretnina i konkretni akti u smislu ugovora o darovanju ili kojeg drugog stvarnog pravnog ugovora. Molim da se prijedlog usvoji kako bi išli dalje prema konačnom rješavanju problema.

O istom je otvorena rasprava.

Kako se za raspravu nije nitko javio, uslijedilo je izjašnjavanje, te je jednoglasno sa 26 glasova za, bez glasova protiv i bez suzdržanih glasova donesen sljedeći

z a k l j u č a k

**Donosi se Zaključak o pokretanju postupka darovanja nekretnina u svrhu uređenja imovinsko-pravnih odnosa.**

**Ad.17) Razmatranje prijedloga Zaključka o davanju suglasnosti na Odluku Upravnog vijeća Opće bolnice Virovitica o davanju prethodne suglasnosti ravnatelju za zaključivanje:**

**a) jednogodišnjeg ugovora o nabavi, najmu, pranju i glačanju rublja,**

**b) jednogodišnjeg ugovora o nabavi posebne skupine lijekova**

Materijali su objavljeni na web stranici županije u materijalima za sjednicu. Nositelj izrade je Upravni odjel za zdravstvo, branitelje i socijalnu skrb, a predlagač župan. Zaključke je razmotrio i prihvatio Odbor za društvene djelatnosti.

O istom je otvorena rasprava, po obje podtočke.

MARIJAN ČOP – podsjetio bih da smo kod donošenja odluke o pranju veša u Zelini bili protiv. I ovaj puta nije mi jasno kako može biti jeftinije pranje veša u Zelini, u ovoj krizi kad je gorivo skupo!? Pa iz Zeline natrag u Viroviticu!? A imamo prostor za to! Nije mi to jasno i nikada neću podržati takav način rada!

DINKO BLAŽEVIĆ – pozdravio je nazočne i podsjetio d se o ovom razgovaralo i prije godinu dana. Radi se o potpisivanju 4 jednogodišnja ugovora za najam, pranje i glačanje rublja. U 2017.g. je donesena odluka da se ide na outsorcing zbog zastarjele mehanizacije. Kalkulacija je pokazala da je to jeftinije, a to vam mogu i dokazati (ne sada jer nisam pripremljen). Trebala su biti ogromna ulaganja u vešeraj jer energent vodena para više nije bio prihvatljiv. Donesena je odluka da se ide na outsorcing – vanjsku tvrtku iz Zeline za pranje, najam i glačanje rublja. Taj četverogodišnji ugovor je istekao prošle godine i tada smo se javili na nacionalni tender (objedinjenu nabavu) u kojem su i mnoge druge zdravstvene ustanove. Tu su KBC Zagreb, KBC Rijeka, KBC Osijek, sestre milosrdnice, KB Merkur, Klaićeva, Fran Mihaljević, OB Karlovac, OB Varaždin, OB Virovitica, Vukovar, Sl. Brod, Gradiška…..Ministarstvo zdravstva raspisalo je nacionalni tender za najam, pranje i glačanje rublja, mi smo se javili na to i cijena u odnosu na protekli četverogodišnji ugovor je dosta niža. Oni imaju problema s energentima, no to sada nije naš problem jer imamo ugovor koji smo potpisali prošle godine (dali ste suglasnost za njegovo sklapanje na Skupštini). To su 4 ista jednogodišnja ugovora sa istom cijenom i istim izvršiteljem. Sljedeće godine ćemo ponovo raspravljati o tome. Ovom prilikom tražimo suglasnost samo za sklapanje još jednog istog ugovora kao što smo sklopili prošle godine.

Budući da se više nitko nije javio za raspravu uslijedilo je izjašnjavanje po podtočkama.

a)

Sa 19 glasova za, bez glasova protiv i 7 suzdržanih glasova donosi se

z a k l j u č a k

**Daje se suglasnost na Odluku Upravnog vijeća Opće bolnice Virovitica o davanju prethodne suglasnosti ravnatelju za zaključivanje ugovora čija pojedinačna vrijednost prelazi 1.000.000,00 kn, Klasa: 510-03/21-01-3651, Ur.broj: 2189-43-02/1-21-6 od 30. kolovoza 2022. godine .**

**Ugovor o nabavi, najmu, pranju i glačanju rublja sklopit će se sa zajednicom ponuditelja Uriho-Zagreb, Avenija Marina Držića 1, Zagreb i Krokoteks d.o.o., Zagrebačka 60, Sveti Ivan Zelina, u vrijednosti od 1.634.725,00 kuna s PDV-om.**

**b)**

Jednoglasno, sa 26 glasova za, bez glasova protiv i bez suzdržanih glasova donosi se

**z a k l j u č a k**

**Daje se suglasnost na Odluku Upravnog vijeća Opće bolnice Virovitica o davanju prethodne suglasnosti ravnatelju za zaključivanje ugovora čija pojedinačna vrijednost prelazi 1.000.000,00 kn, Klasa: 510-03/22-01-3651, Ur.broj: 2189-43-02/1-22-5 od 30. kolovoza 2022. godine za nabavu posebne skupine lijekova.**

**Ugovor o nabavi lijekova sklopit će se s:**

**1. Roche d.o.o., Zagreb, Ulia grada Vukovara 269 a, u vrijednosti od 1.730.691,44 kuna s PDV-om,**

**2. Medika d.d., zagreb, Capraška 1, u vrijednosti od 7.696.783,14 kuna s PDV-om i**

**3. Oktal Pharma d.o.o., Zagreb, Utinjska 40, u vrijednosti od 2.692.350,73 kuna s PDV-om.**

**Time je iscrpljen današnji dnevni red pa je predsjednik zaključio sjednicu u 12,40 sati.**

**ZAPISNIČARKA PROČELNIK PREDSJEDNIK**

**Jadranka Miholović Ivan Horvat, dipl. iur. Dinko Begović, dipl. inf.**